钦定古今图书集成/历象汇编/岁功典/第106卷
## 钦定古今图书集成/历象汇编/岁功典/第106卷

| 钦定古今图书集成 历象汇编 第一百六卷 |

| |

钦定古今图书集成历象汇编岁功典

第一百六卷目录

晦朔弦望部纪事

晦朔弦望部杂录

晦朔弦望部外编

岁功典第一百六卷

《外纪》：“尧之时有蓂荚，十五之前，日生一叶，十五之后，
日落一叶，小馀则一叶厌而不落，观之可以知旬朔，
故又名历草。”

《书经引征》：“季秋月朔，辰弗集于房，瞽奏鼓，啬夫驰，庶
人走。”

《周礼天官》：大宰之职：“正月之吉，始和布治于邦国都
鄙。”〈订义〉郑康成曰：“吉谓朔日。”

《小宰》“月终，则以官府之叙受群吏之要赞，冢宰受岁
会。”〈订义〉郑康成曰：“主每月之小计也。”贾氏曰：“月计曰要。
每月之终，使官府致其簿书之要，受之当先尊后卑，
故言叙岁计曰会，助冢宰受一岁之计也。”

宰夫之职，“岁终则令群吏正岁会。月终则令正月要。
旬终则令正日成而以考其治。治不以时举者，以告
而诛之。”〈订义〉王昭禹曰：“宰夫治官之考，其职掌赞大宰、
小宰，故岁会、月要、日成皆使群吏正之。岁会则使入
于大宰，月要则使入于小宰，日成则宰夫受之，治则
案所入之计书而考之。”

宫正。“月终则会其稍食。岁终则会其行事。”〈订义〉贾氏曰：
“稍食，谓宫中官府等月禄。”王氏曰：“月终会其食，为小
宰受其月要故也。”

宫伯，“月终则均秩，岁终则均叙。”〈订义〉王氏曰：“秩酒、秩膳
之类，日月有焉，故月终则均之。劳逸剧易，宜以岁时
更焉，故岁终则均之。”

《地官》大司徒之职，“正月之吉，始和布教于邦国都鄙。”
乡大夫之职，“正月之吉，受教法于司徒，退而颁之于
其乡吏，使各以教其所治，以考其德行，察其道艺。”
州长：“正月之吉，各属其州之民而读法以考其德行
道艺而劝之，以纠其过恶而戒之。”

党正各掌其党之政令教治，及四时之孟月吉日，则
属民而读邦法以纠戒之。〈订义〉郑康成曰：“以四孟月朔
日读法者，弥亲民者地教，弥数。”刘执中曰：“正月在州，三
时在党。”

族师“月吉则属民而读邦法，书其孝弟睦姻有学者。”
〈订义〉《郑康成》曰：“月吉，每月朔日也。”

《夏官》大司马之职，“正月之吉，始和布政于邦国都鄙。”
秋官大司寇之职，“正月之吉，始和布刑于邦国都鄙。”
《礼记祭义》：“及大昕之朝，君皮弁素积，卜三宫之夫人
世妇之吉者，使入蚕于蚕室。”〈注〉大昕，季春朔日也。
《左传》僖公五年：“春王正月辛亥朔，日南至，公既视朔，
遂登观台以望而书，礼也。”

《成公十六年》，郤至曰：“楚有六间，不可失也。其二卿相
恶，王卒以旧。郑陈而不整，蛮军而不陈，陈不违晦，在
陈而嚣，合而加嚣，各顾其后，莫有𩰚心。旧不必良，以
犯天忌，我必克之。”〈注〉晦月终阴之尽，故兵家以为忌。
〈疏〉行兵贵月盛之时，晦是月终，阴之盛也，故兵家以
晦为忌，不用晦日陈兵也。昭二十三年“七月戊辰晦，
吴败楚师于鸡父。”吴犯兵忌而战胜者，杜云：“违兵忌
晦，战击楚所不意。”彼知楚有可败之机，晦是兵家所
忌。原楚之情，必以吴为不动，故以晦日掩之，击楚不
备故也。

晋悼夫人食舆人之城杞者。绛县人或年长矣，无子，
而往与于食。有与疑年，使之年，曰：“臣小人也，不知《纪
年》。臣生之岁，正月甲子朔，四百有四十五甲子矣。其
季，于今三之一也。”

晋侯潜会秦伯于王城。己丑晦，公宫火。瑕甥、郤芮不
获公，乃如河上，秦伯诱而杀之。

《史记秦始皇本纪》：“始皇推终始五德之传，以为周得
火德，秦代周德，从所不胜。方今水德之始，改年始朝
贺皆自十月朔，衣服旄旌节旗皆上黑。”

《月令广义》：“汉高帝十月定秦，遂为岁首。武帝改用夏
正，亦在建寅之朔。”

《汉书武帝本纪》：“元鼎五年十一月辛巳朔旦冬至，立
泰畤于甘泉。”

《郊祀志》：十一月辛巳朔旦冬至，天子始郊拜泰一如
雍礼。其赞飨曰：“天始以宝鼎神策授皇帝，朔而又朔，
终而复始，皇帝敬拜见焉。”

《律历志》：“元封七年，宦者淳于陵渠复覆《太初历》，晦朔
弦望皆最密，日月如合璧，五星如连珠。”

《武帝本纪》：“太初元年十一月甲子朔旦冬至，祀上帝
于明堂枚乘《七发》，将以八月之望，与诸侯远方交游兄弟并
往，观涛乎广陵之曲江。”

《汉书律历志》：“大司农中丞麻光等二十馀人，杂候日
月晦朔弦望八节、二十四气，钧校诸历，用状奏可。”
《十洲记》：“火林山，山中有火光兽，大如鼠，毛长三四寸，
或赤或白。山可三百里许，晦夜即见。”

《后汉书礼仪志》：“礼威仪：每月朔旦，太史上其月历，有
司侍郎、尚书见读其令，奉行其政，朔”

《邺中记》：“赵王虎建武六年，造梁马台，在城西漳水之
南，虎常于此台简练骑卒，虎牙宿卫蛇云腾黑槊，骑
五千人，每月朔晦，阅马于此台。”

《后汉书律历志》：永平五年，官历署七月十六日食。待
诏杨岑见时月食多，先历即缩用算上为日，上言“月
当十五日食，官历不中。”诏书令岑普与官课。起七月
尽十一月弦望，凡五官历皆失，岑皆中。庚寅，诏令岑
署弦望月食官。

永平十二年十一月丙子，诏书令盛防代岑，署弦望、
月食、加时、四分之术，始颇施行。是时盛防等未能分
明历元，综校分度，但用其弦望而已。先是，九年，太史
待诏董萌上言“历不正”，事下三公、太常知历者杂议，
无能分明据者。至元和二年，《太初》失天益远，日月宿
度，相觉浸多，而候者皆知晦朔、弦望差天一日，宿差
“五度。”章帝知其谬错，以问史官，虽知不合而不能易。
召治历编䜣李梵等综校其状。二月甲寅，遂下诏改
行《四分》，以遵于尧，以顺孔圣奉天之文。于是《四分》施
行，而䜣、梵犹以为元首十一月当先大，欲以合耦弦
望，命有常日，而十九岁不得七闰，晦朔失实，行之未
期。章帝复发圣思，考之经谶，使左中郎将贾逵问治
历者卫承及䜣梵等十人，以为“月当先小。据《春秋》经，
书朔不书晦者，朔必有明，晦不朔必在其月也。即先
大则一月再朔，后月无朔，是明不可必。梵等以为当
先大，无文，正验取欲谐耦，十六日月朓，昏晦当灭而
已。又，晦与合同时，不得异日。”上知䜣梵穴见，敕“毋拘
历已。班天元始起之”月，当小定后年，历数遂正。
《搜神记》：“汉明帝时，尚书郎河东王乔为邺令。乔有神
术，每月朔，尝自县诣台，帝怪其来，数而不见。车骑密
令太史候望之，言其临至时，辄有双凫从东南飞来，
因伏伺见凫，举罗张之，但得一双舄。使尚书识视，四
年中所赐尚书官属履也。”

《东观汉记》：“和熹邓太后永初二年，旱，五月朔，太后幸
雒阳省狱举冤，未还，澍雨大降。”

《后汉书律历志》：灵帝熹平五年，五官郎中冯光、沛相
上计掾陈晃言，“历元不正。”议郎蔡邕议，当今历正月
癸亥朔，光、晃以为乙丑朔，乙丑之与癸亥，无题勒款
识，可与众共别者，须以弦望、晦朔光魄亏满可得而
见者，考其符验。而光、晃历与甘石旧文错异。

谢承《后汉书》：“羊续为南阳太守，好啖生鱼。府丞焦俭
以三月望饷鲤鱼一头，续不为意，受而悬之于庭，少
有皮骨。明年三月，俭复致一鱼，续出昔枯鱼以示俭，
遂终身不复食。”

《山栖志》：“许迈，句容人，择馀杭悬霤山，结庐居焉。往来
茅岭间，放绝世务，以寻仙馆，惟朔望一归定省而已。
及亲终，遂弃家遍游名山。”

《通鉴》：“魏文帝黄初二年十月己亥，公卿朝，朔旦并引
杨彪，待以客礼，赐延年椐杖、冯几。”

《晋书律历志》：“魏文帝黄初中，太史令高堂隆复详议
历数，更有改革。太史丞韩翊以为《乾象》减斗分大过
后当先天，造《黄初历》，以四千八百八十三为纪法，千
二百五十为斗分。其后尚书令陈群奏，以为历数难
明，前代通儒多共纷争。黄初之元，以《四分历》久远疏
阔，大魏受命，宜改历明。”时韩翊首建，犹恐不审，故以
“《乾象》互相参校。其所校日月行度，弦望朔晦，校历三
年，更相是非，无时而决。案三公议，皆综尽典理，殊涂
同归，欲使效之璿玑，各尽其法，一年之间，得失足定。”
奏可。

《魏志高堂隆传》注：“太史上汉历不及天时，因更推步
弦望朔晦，为太和历。”

《晋书·律历志》：“魏尚书郎杨伟表曰：‘元和二年，复用《四
分历》，施而行之，至于今日。考察日蚀，率常在晦，是则
斗分太多，故先密后疏，而不可用也。臣前以制典馀
日，推考天路，稽之前典，验之以蚀朔，详而精之，更建
密历，则不先不后，古今中天，以昔在唐帝协日正时，
允釐百工，咸熙庶绩也’。”

《晋起居注》：“穆帝升平二年正月朔，朝会，赐众官𨤍醁
酒。”

《世说》：桓元败后，殷仲文还为大司马咨议，意似二三，
非复往日。大司马府厅前有一老槐，甚扶疏。国殷因月
朔与众在厅视槐，良久叹曰：“槐树婆娑，无复生意。”
《南史。宋武帝本纪》：封晋帝为零陵王，全食一郡，载天
子之旌旗，乘五时副车，行晋正朔。

《宋书礼志》：“故事，正月朔，贺殿下，两百华镫对于二阶之间，端门设庭燎火炬。端门外设五尺三尺镫，月照
星明，虽夜犹昼矣。”

《南史谢灵运传》：“灵运为永嘉太守。郡有山水，灵运素
所爱好，既不得志，遂肆意遨游，动逾旬朔。”

《异苑》：“西河有钟在水中，晦朔辄鸣，声响悲激，羁客闻
而凄怆。”

《南史王骞传》：“骞诸女子侄皆嫔王尚主，朔望来归，辎
軿填咽，非所欲也。敕岁中不过一再见。”

《梁书孔休源传》：“休源遗令薄葬，节朔荐蔬韭而已。”
《隋书礼仪志》：“后齐正晦汎舟，皇帝乘舆鼓吹，至行殿，
升御坐，乘板舆，以与王公登舟置酒，非预汎者，坐于
便幕。”

《北史裴叔业传》：“叔业兄子粲，闵帝初复为中书令。后
正月晦，帝出临洛滨，粲起御前，再拜上寿酒。帝曰：‘昔
北海入朝，暂窃神器，尔日卿戒之以酒，今欲我饮，何
异于往情’？粲曰：‘北海志在沈湎，故谏其所失。陛下齐
圣温克，臣敢献微诚’。帝曰：‘甚愧来誉’。”仍为命酌。
《隋书音乐志》：明帝武成二年正月朔旦，会群臣于紫
极殿，始用百戏。宣帝即位，广召杂伎，增修百戏，鱼龙
曼延之伎，常陈殿前。

《荆楚岁时记》：“元日至于月晦，并为酺聚饮食，士女泛
舟，或临水宴乐。”〈注〉每月皆有弦望晦朔，以正月初年，
时俗重以为节也。《玉烛宝典》曰：“元日至月晦，令并酺
食度水。士女悉湔裳酹酒于水湄，以为度厄。”今世人
唯晦日临河解除，妇人或湔裙。

十月朔日黍臛，俗谓之“秦岁首。”〈注〉今北人此日设“麻
羹豆饭”，当为其始熟尝新耳。

《隋书礼仪志》：“季春晦，傩、磔牲于宫门及城四门，以禳
阴气。”

《北史柳彧传》：彧见都邑百姓每至正月十五日作角
抵戏，上奏请禁绝之，曰：“窃见京邑，爰及外州，每以正
月望夜，充街塞陌，鸣鼓聒天，燎炬照地，人戴兽面，男
为女服，竭赀破产，竞此一时。请颁天下，并即禁断。”诏
可其奏。

《婆利国传》：“祭祀必以月晦。盘贮酒肴，浮之流水。”
《玉烛宝典》：“正月之朔，是谓正日。躬率妻孥，洁祀祖祢。”
《唐书百官志》：“皇帝巡幸，两京文武官职事五品以上，
月朔以表参起居。”

《六典》·膳部“节日食料，有晦日膏糜。”

《旧唐书礼仪志》：乾封二年，改元为总章。明年三月，下
诏曰：“合宫听朔，阐皇轩之茂范；灵府通和，敷帝勋之
景化。”

《唐诗纪事》：“景龙四年正月二十九日晦，幸浐水。”
《全唐诗话》：“十二月晦，诸学士入阁守岁，以皇后乳母
戏适御史大夫窦从一。”

中宗正月晦日幸昆明池赋诗，群臣应制百馀篇。帐
殿前结彩楼，命昭容选一篇为新翻《御制曲》，从臣悉
集其下，须臾纸落如飞，各认其名而怀之。既退，惟沈、
宋二诗不下。移时，一纸飞坠，竞取而观，乃沈诗也。及
闻其评曰：“二诗工力悉敌。沈诗落句云：‘微臣雕朽质，
羞睹豫章才’。词气已竭，宋云‘不愁明月尽，自有夜珠
来犹涉健’。”举沈乃伏，不敢复争。

《唐诗纪事》：“高正臣，广平人，官至卫尉卿。习右军书法，
睿宗最爱其笔。晦日宴高氏林亭，凡二十一人，皆以
‘华’字为韵。”

《唐书张齐贤传》：武后诏百官议告朔于明堂。太常博
士辟闾石谞曰：“周太史颁朔，邦国是总颁十二朔于
诸侯，天子犹月告者，颁官府都鄙也。”

《摭异记》：“狄仁杰之为相也，有卢氏堂姨，居于午桥南
别墅。姨止有一子，未尝来都城亲戚家。梁公每遇伏
腊晦朔，修礼甚谨。”

《旧唐书音乐志》：“明皇每初年望夜，御勤政楼，观灯作
乐，太常乐府悬散乐毕，即遣宫女于楼前缚架，出眺
歌舞以娱之。若绳戏竿木，诡异巧妙，固无其比。”
《明皇本纪》：“开元二十八年春正月，以望日御勤政楼，
䜩群臣楼下连夜烧灯，会大雪而罢。因命自今常以
二月望日夜为之。”

《唐书礼乐志》：“天宝二年，始以九月朔荐衣于诸陵。”
《唐国史补》：“韦伦为太子少保致仕，每朝朔望，群从甥
侄候于下马桥，不减百人。”

《唐书李泌传》：帝以前世上巳、九日皆大宴集，而寒食
多与上巳同时，欲以三月名节。泌请废正月晦，以二
月朔为中和节。因赐大臣戚里尺，谓之“裁度。”民间以
青囊盛百谷瓜李果种，相问遗，号献生子。里闾酿宜
春酒，以祭勾芒神，祈丰年。百官进农书，以示务本。帝
悦，乃著令与上巳九日为三令节，中外皆赐缗钱燕
会。

《旧唐书德宗本纪》：“贞元六年二月戊辰朔，百僚会宴
于曲江亭，上赋《中和节群臣赐宴》七韵。”

五月丙寅朔，上御紫宸受朝。上以是月一阴生，臣子
道长，父子必以是朔面焉，故取朔日受朝贞元九年春正月庚辰朔，朝贺毕，上赋《退朝观仗归
营诗》。

二月庚戌朔。先是，宰臣以三节次宴府县，有供帐之
弊，请以宴钱分给，各令诸司选胜宴会。从之。是日中
和节，宰相宴于曲江亭，诸司随便，自是分宴焉。
《唐书韦彤传》：天宝中，诏尚食朔望进食太庙，天子使
中人侍祠，有司不与也。贞元十二年，帝始诏朔望食
畀宗正、太常合供。于是彤与博士裴堪议曰：“礼，宗庙
朔望不祭，园寝则有之。”帝曰：“是礼先帝裁定，遽更之，
其谓朕何？”徐议其可，而朔望食卒不废。

《遵生八笺》韩文公云：“正月乙丑晦，主人使奴星结柳
作车，缚草为船，载糗与粮，三揖穷鬼而送之。”〈注〉相传
高阳氏子好衣敝食糜。正月晦日巷死。世人于是日
作粥糜，破衣弃于巷，祝曰：“送穷鬼。”

《旧唐书敬宗本纪》：“宝历二年九月丁丑朔，大合宴于
宣和殿，陈百戏，至丙戌方巳。”

《穆宗萧皇后传》：“开成中，正月望夜，帝于咸泰殿陈灯
烛，奏仙韶乐，二宫太后俱集，奉觞上寿，如家人礼。”
《东观奏记》：“大中十一年正月朔，上御含元殿受朝，太
子太师卢钧年八十，自乐悬之南，步而及殿墀，称贺
上前，声容缓朗，举朝服之。”

《酉阳杂俎》：“昆吾陆盐，周十馀里，无水，自生末盐。月满
则如积雪，味甘；月亏则如薄霜，味苦，月尽则全尽。”
《封氏闻见录》：“拔河，古谓之牵钩。襄汉风俗，常以正月
望日为之，以大麻緪，长四五十丈，两头分系小索数
百条挂于前，分二朋，两钩齐挽，当大緪之中，立大旗
为界，震鼓叫噪，使相牵引，以却者为输，名曰拔河。”
《五代史李琪传》：明宗初即位，乃诏群臣五日一随宰
相入见内殿，谓之起居。琪以谓非唐故事，请罢五日
起居，而复朔望入阁。明宗曰：五日起居，吾思所以数
见群臣也，不可罢，而朔望入阁可复。然唐故事，天子
日御殿见群臣曰常参。朔望荐食诸陵寝，有思慕之
心，不能临前殿，则御便殿见群臣，曰入阁。宣政，前殿
也，谓之衙；衙有仗；紫宸，便殿也，谓之“阁。”其不御前殿
而御紫宸也，乃自正衙唤仗，由阁门而入，百官俟朝
于衙者，因随以入见，故谓之“入阁。”然衙，朝也，其礼尊；
阁，宴见也，其事杀。自乾符已后，因乱礼阙，天子不能
日见群臣而见朔望，故正衙常日废仗，而朔望入阁
有仗。其后习见，遂以入阁为重，至出御前殿，犹谓之
“入阁”，其后亦废，至是而复。然有司不能讲正其事，凡
群臣五日一入见中兴殿、便殿也。此入阁之遗制，而
谓之“起居”，朔望一出御文明殿、前殿也，反谓之“入阁”，
琪皆不能正也。

《清异录》：蜀孟昶月旦必素飧，性喜薯药，左右因呼薯
药为“月一盘。”

《五代史契丹传》：“契丹贵日，每月朔旦东向而拜日。”
《辽史太祖本纪》：“天赞三年九月丙申朔，庚子，拜日于
蹛林。”

《圣宗本纪》：“统和五年三月癸亥朔，幸长春宫，赏花钓
鱼，以牡丹遍赐近臣。”

《宋史·礼志》：太祖建隆二年正月朔，始受朝贺于崇元
殿，服衮冕，设宫悬，退，群臣诣皇太后宫门举贺。
《燕翼诒谋录》：前代赐时服，唯将相、翰林学士至诸军
大校而止。建隆三年，太祖皇帝谓宰相曰：“时服不赐
百官，甚无谓也，宜并赐之。”乃以冬十月朔，赐文武常
参官时服。自后遂为定制。

《宋史乐志》：“三元观灯，自唐以后，常于正月望夜，开坊
市门然灯。宋因之，上元前后各一日，城中张灯，大内
正门结彩为山楼影灯，起露台，教坊陈百戏。”

《玉海》：“淳化二年十二月丙寅朔，上御文德殿，群臣入
阁，礼毕，赐百官廊下餐。”

《宋史李昉传》：“至道元年正月望，上观灯乾元楼，召昉
赐坐于侧，酌御樽酒饮之，自取果饵以赐。”

昉雅厚张垍而薄张佖，及昉罢相，垍草制，深攻诋之，
而佖朔望必诣昉。或谓佖曰：“李公待君不厚，何数诣
之？”佖曰：“我为廷尉日，李公方秉政，未尝一有请求，此
吾所以重之也。”

《礼志》：“咸平二年二月晦，赏花宴于后苑，帝作《中春赏
花钓鱼诗》，儒臣皆赋，遂射于水殿，尽欢而罢。”

《玉海》：景德四年正月己亥朔，御朝元殿，受朝贺，群臣
上寿，诸道进奉，下诏肆眚。司天言：“日抱戴佳气覆宫
阙。”上作诗赐近臣属和。

大中祥符六年正月癸巳朔，五星同色。占曰：“天下兵
偃。”

天圣二年正月壬寅朔，率百官上皇太后寿于会庆
殿。是日，景云见。

皇祐二年四月朔，幸金明池，司天言“云色黄，其形轮
囷。”此圣孝感天之应。

《梦溪笔谈》：熙宁六年，有司上言，日当蚀。四月朔，上为
彻膳，避正殿，一夕微雨，明日不见日蚀，百官入贺，是
日有皇子之庆。蔡子正为枢密副使，献诗一首，前四句曰：“昨夜薰风入舜韶，君王未御正衙朝。阳辉已得
前星助，阴沴潜随夜雨消。”其叙四月一日避殿皇子
庆诞云“阴不见日蚀”，四句尽之。当时无能过之者。
苏轼《游桓山记》：“元丰二年正月己亥晦，春服既成，从
二三子游于泗之上，登桓山，入石室，使道士戴日祥
鼓雷氏之琴，操履霜之遗音，曰：‘噫嘻悲夫！此宋司马
桓魋之墓也’。”

《志林》：“绍圣二年五月望日，敬造真一法酒成，请罗浮
道士邓守安拜奠北斗真君。”将奠，雨作。已而清风肃
然，云气解驳，月星皆见，魁杓明爽。彻奠，阴雨如初。谨
稽首拜手而记其事。

《林下清录》：“子瞻到黄，廪食既绝，痛自节俭，日用不得
过百五十文。每月朔取四千五百钱断为三十块，挂
屋梁上，平旦取一块，给一日之用，馀则别贮，以给宾
客。”

苏辙《诗序》：“眉之二月望日，鬻蚕器于市，因作乐纵观，
谓之蚕市。”

《宋史岳飞传》：“飞学射于周同，尽其术，能左右射。同死，
朔望设祭于其家。”

《玉海》：淳熙二年十一月朔旦冬至，臣僚言“至朔同日，
凡十九年，一遇云物辉华，请宣示史馆。”

《宋史律历志》：淳熙五年，礼部郎官吕祖谦言：“本朝十
月小尽，一日辛卯朔，夜昏度太阴躔在尾宿七度七
十分。以太阴一昼夜平行十三度三十一分，至八日
上弦日，太阴计行九十一度馀。按历法，朔至上弦，太
阴平行九十一度三十一分，当在室宿一度大金国
十月大尽，一日庚寅朔，夜昏度太阴约在心宿初度
三十一分，太阴一昼夜亦平行十三度三十一分。自
朔至本朝八日，为金国九日，太阴已行一百四度六
十二分，比之本朝十月八日上弦，太阴多行一昼夜
之数。今测见太阴在室宿二度，计行九十二度馀，始
知本朝十月八日上弦，密于天道。”诏祖谦复测验。是
夜，邦杰用浑天仪法物测验，太阴在“室宿四度，其八
日上弦夜所测太阴在室宿二度。按历法，太阴平行
十三度，馀行迟行十二度。今所测太阴，比之八日夜
又东行十二度，信合天道。”

淳熙十三年八月，布衣皇甫继明等陈：“今岁九月望，
以《淳熙历》推之，当在十七日，实历敝也，太史乃注于
十六日之下，徇私迁就，以掩其过，请造新历。”而杨忠
辅乞与历官刘孝荣及继明等各具己见，合用历法，
指定今年八月十六日太阴亏食加时早晚，有无带
出所见分数，及节次生光、复满、方面辰刻更点同验
“之，仰合《乾象》，折衷疏密。再请今年八月二十九日验
月见东方一事，苟见月馀光，则其日不当以为晦也。
又今年九月十六日验月未盈一事，苟见月体东向
之光犹薄，则其日不当为望也。知晦望之差，则朔之
差明矣。必使气之与朔，无毫发之差，始可演造新历。”
付礼部议，“各具先见，指定太阴亏食”分数、方面辰刻，
《定验折衷》，诏颜师鲁、蒋继周监之。既而孝荣差一点，
继明等差二等，忠辅差三等，迺罢遣之。

淳熙十四年，国学进士石万言：“《淳熙历》立法乖疏，丙
午岁定望则在十七日，太史知其不可，遂注望于十
六日下，以掩其过。今考《淳熙历经》，则又差于将来。戊
申岁十一月下弦，则在二十四日，太史局官必俟颁
历之际，又将妄退于二十三日矣。法不足恃，必假迁
就。而朔、望二弦，历法纲纪，苟失其一，则五星盈缩、日
月交会，与夫昏旦之中星，昼夜之晷刻，皆不可得而
正也。请依改造《大历》故事，置局更历，以祛太史局之
敝。”事上闻。六月，给事中王信亦言：“更历事，乞令皇甫
继明与万各造来年一岁之历，取其无差者。”诏从之。
十二月，进所造历。王淮等奏：“万等历日与淳熙十五
年历差二朔，《淳熙历》十一月下弦在”二十四日，恐历
法有差。孝宗曰：“朔岂可差？朔差则所失多矣。”乃令吏
部侍郎章森、秘书丞宋伯嘉参定以闻。

淳熙十五年，礼部言：“石万等所造历，与《淳熙历》法不
同，当以其年六月二日、十月晦日月不应见而见为
验，兼论《淳熙历》下弦不合在十一月二十四日，是日
请遣官监视。”诏礼部侍郎尤袤与章森监之。六月二
日，森奏：“是夜月明，至一更二点入浊。”十月晦，袤奏：“晨
前月见东方。”孝宗问“诸家孰为疏密？”周必大等奏：“三
人各定二十九日早，月体尚存一分，独杨忠辅万谓
既有月体，不应小尽。”孝宗曰：“十一月合朔在申时，是
以二十九日尚存月体耳。”

《癸辛杂识》：“吴中一富家子，粗识字而𫘤然其性僻，专
喜行古礼，辟大堂以祀夫子。凡朔望二丁，必大集里
中士人以行礼，凡俎豆衣冠之具及祭馔牲酒，莫不
精腆，每一行礼，必有重费，不靳也。然其人初无识解，
不过所存如此，亦可尚也。”

谢翱《月泉游记》：“月泉在浦江县西北二里。故老云：‘其
消长视月之盈亏。由朔至望，投稊其间，泉浸浸浮稊
而上，动荡芹藻，若江湖之浮舟，拥于下岸，视旧痕不减毫发。由望至晦，置竹井旁，以常所落浅深为候，随
月大小，画痕竹上，当其日之数，旦而测之，水之落痕
与石约，如竹之画，视甃间滞萍，枯青相半，殆类水退’。”
《金史礼志》：天眷二年，定朔望朝日仪，帝南向拜。
《世宗本纪》：“大定四年三月丙戌朔，万春节，高丽、夏遣
使贺。”

大定六年十二月甲戌，诏“有司每月朔望及上七日，
毋奏刑名。”

大定八年十月乙未，命涿州刺史兼提点山陵，每以
朔望致祭，朔则用素，望则用肉，仍以明年正月为首。
大定二十四年正月辛卯朔，徐州进芝草十有八茎，
真定进嘉禾二本六茎，异亩同颖。

《章宗本纪》：“明昌四年九月甲子朔，天寿节，御大安殿，
受亲王百官及宋、高丽、夏使朝贺。”

《宣宗本纪》：“贞祐元年闰月戊辰朔，拜日于仁政殿。自
是每月吉为常。”

《元史五行志》：“至正二十七年三月朔日，莱州招远县
大社里有大鸟自南飞至，其色苍白，展翅如席，状类
鹤，俄顷飞去，遗下粟、黍、稻、麦、黄黑豆、荞麦于张家屋
上，约数升许，是岁大稔。”

《明会典》：洪武三年定，凡朔望日，上皮弁服，御奉天殿。
百官公服于丹墀，东西对立。俟引班引合班北面立，
再拜，班首诣前，同百官鞠躬，唱某官臣某起居。赞礼
唱“圣躬万福。”班首平身复位，同百官皆再拜。引班引
百官分班仍对立。省府台部官、诸衙门有事奏者，由
西阶陞殿。奏事毕，降自西阶。引班引百官以次出。如
无事奏、则侍仪由西阶陞殿、跪奏如之。俟侍仪降阶、
引班导百官出

洪武十四年定，凡朔望日，文武百官各具朝服，俟。鼓
三严。公侯、一品、二品官入东西角门俟。其馀三品以
下，先于丹墀内班横行序立。钟三鸣，公侯、一品、二品
以次入班序立。钟鸣毕，仪礼司奏“外办。”导驾官导上
位，升御座。鸣鞭讫。鸣赞唱班齐。通赞“诣中道。”班首“臣
某等起居圣躬万福”毕，百官行五拜礼。仪礼司奏礼
毕而退

洪武十七年，令百官凡遇朔望免行起居礼。后更定，
朔望日上御奉天殿，百官各具公服行礼。常朝官序
立于丹墀，东西相向，谢恩见辞官序立于奉天门外，
北向。候上陞座，鸣鞭。鸿胪寺赞“排班”，乐作。常朝官行
一拜三叩头礼毕，乐止。复班。鸿胪寺奏“谢恩见辞。”于
奉天门外行五拜三叩头礼毕。鸣鞭，驾兴。

都察院监礼纠仪。“凡朔望日皇极殿朝参，丹墀皇极
门外各侍班二员。”

凡每月朔望日、神机营提督官请祭神旗。本卫遣官
军于午门楼上、迎请导从。至教场。祭毕迎回。仍如法
置放

鸿胪寺朔望日皇极殿朝参：“掌礼堂上官一员，奏事
堂上官一员，鸣赞一员，纠仪序班四员。《齐又》武班序
班四员，传赞序班八员，皇极门外鸣赞二员，纠仪序
班二员，摆班序班四员，催人序班二员，掖门纠仪序
班四员。”

国子监一，朔望行释菜礼，各班生员务要一名赴庙，
随班行礼。敢有怠惰失仪及点闸不到者，痛决。
《明外史建文太子文奎传》：文奎母冯氏，洪武二十九
年十月晦生，太祖不乐，曰：“月日皆数之。”终命内廷勿
贺。

《帝京景物略》：元旦至晦日，家家竿标楼阁，松柏枝荫
之，夜灯之曰“天灯。”

《西吴枝乘》，三月朔日，则民间妇女簪蓬于首，无贵贱
皆然。

《客座新》闻：“教坊妓者，以术压子弟，必供奉白眉神，朝
夕祷之，子弟往来不绝。至朔望日，用手帕异针刺神
面，谓子弟奸猾。打乖者佯怒之，撤帕著子弟面，将坠
于地，令拾之，则子弟心悦诚服，而不他之也。”

《遵生八笺》：“以春三月朔旦，东面平坐，叩齿三通，闭气
九息，吸震宫青气入口，九吞之，以补肝虚受损，以享
青龙之荣。”

《北京岁华记》：“七月晦日，地藏佛诞，供香烛于地，积水
湖、泡子湖各有水灯。”

《名胜志》：“工山在南陵县西，山有广惠庙，以六月晦日
祀其山神，或云晋何琦也。”

《易经小畜》：“月几望，君子征凶。”〈程传〉月望则与日敌矣。几
望，言其盛将敌也，不已则将盛于阳而凶矣。于几望
而为之戒曰：“妇将敌矣，君子动则凶也。”几望，将盈之
时，若已望则阳已消矣，尚可戒乎！

《归妹》：“月几望吉。”〈程传〉《月望》，阴之盈也，盈则敌阳矣。“几望”
未至于盈也。五之贵高，常不至于盈，极则不亢，其夫
乃为吉也。

“《中孚》月几望，马匹亡”，无咎。〈大全〉方氏曰：“月几望”，不处盈也。以阴居阴，履柔处正，不敢敌阳，此人臣功业已盛，
而不敢居其盛者，故为“月几望之象。”

《书经·舜典》：“正月上日。”〈蔡传〉上日、朔日也。

《洪范》：“四五纪：一曰岁，二曰月。”〈大全〉临川吴氏曰：“月自合
朔至来月合朔，凡二十九日六辰有奇，月与日一会
也。以晦朔弦望定月之大小，是为一月之纪。”

《诗经豳风·七月章》曰：“为改岁。”〈疏〉以仲冬阳气始萌，可
以为年之始，故改正朔者，以建子为正。

《春秋》，“日有食之。”〈疏〉月体无光，待日照而光生。半照即
为弦，全照乃成望。

《礼记·檀弓》有“荐新如朔奠。”〈陈注〉“朔奠”者，月朔之奠也。未
葬之时，大夫以上朔望皆有奠，士则朔而已。如得时
新之味，或五谷新熟而荐之，则其礼亦如朔奠之仪
也。

《礼运》“三五而盈，三五而阙。”〈疏〉三五十五日而得盈满，
又三五十五日而得亏阙也。

《丧大记》：“大夫士父母之丧，既练而归。朔月忌日则归
哭于宗室。”

《周礼》：“春官大史，正岁年。”〈注〉中数曰“岁，朔数”曰“年中朔”，
大小不齐，正之以闰。

《左传》：“夏五月，日有食之。”不书朔与日，官失之也。
《公羊传》：“日有食之。”〈注〉日行疾，月行迟，过朔乃食。
《穀梁传》：“天子朝日，诸侯朝朔。”

《国语》：“自今至于初吉，阳气俱烝，土膏其动。”〈注〉《初吉》，二
月朔日也。

《易飞候》：“凡日食皆于晦朔，不于晦朔食者，名曰薄，主
人民有灾患也。”

凡候雨，以晦朔弦望，云汉四塞者，皆当雨，如斗牛。彘
当雨，暴有异云如水牛，不三日大雨。黑云如群羊，奔
如飞鸟，五日必雨。云如浮船，皆有雨。北斗独有云，不
五日大雨。四望见青白云，名曰“天寒之云”，雨征苍黑
云，细如杼轴蔽日，月五日必雨。云如两人提鼓持桴，
皆为暴雨。

《尚书考灵曜》：“晦而月见西方，谓之朓；朔而月见东方，
谓之侧匿。”

《文子上德篇》：“蟾蜍辟兵，寿在五月之望。”

《庄子逍遥游》篇：“朝菌不知晦朔。”〈注〉《朝菌粪土芝》，朝生
暮死。晦者不及朔，朔者不及晦。

《鹖冠子》“弦望晦朔，终始相迎。”

《吕氏春秋精通篇》：“月也者，群阴之本也。月望则蚌蛤
实，群阴盈；月晦则蚌蛤虚，群阴亏。”

《贵因篇》：“推历者视月盈而知晦朔因也。”

《史记历书》：“王者易姓受命，必慎始初。改正朔，易服色，
推本天元，顺承厥意。”〈注〉索隐曰：言王者易姓而兴，必
当推本天之元气行运所在，以定正朔，以承天意。
《汉书·天文志》：“古人有言曰：‘天下太平，五星循度，亡有
逆行。日不食朔，月不食望’。”

李寻传朔，晦正终始。弦为绳墨，望成君德。

刘向《五行传》，“春秋及朔言朔，及晦言晦。”

扬子《百是》篇：“月未望则载魄于西，月既望则终魄于
东。其愬于日乎？”

《后汉书律历志》：“岁首至也，月首朔也，至朔同日谓之
章。”

《礼仪志》注胡广曰：“旧仪，公卿以下，每月常朝，先帝以
其频，故省，唯六月十月朔朝，后复以六月朔盛暑省
之。”

《马融传》：“大明生东，月朔西陂。”

《白虎通日月》篇：“《易》曰：‘悬象著明，莫大乎日月。日之为
言实也，常满有节；月之为言阙也，有满有阙也。所以
有缺何？归功于日也。八日成光，二八十六日转而归
功，晦至朔旦，受符复行。故《援神契》曰：‘月三日成魄也’’。”
《四时》篇：“月言朔何？朔之言苏也，明消更生，故言朔。”
《四民月令》：“正月自朔暨晦，可移诸树，竹、漆、桐、梓、松柏
杂”木，惟有果实者，及望而止，过十五日，则果少实。
《参同契》：“龙虎两弦章”，上弦兑数八，下弦艮亦八。两弦
合其精，乾坤体乃成。二八应一斤，易道正不倾，
金返归性章。自开辟以来，日月不亏明。金不失其重，
日月形如常。金本从月生，朔旦日受符。金返复其母，
月晦日相包。

《晋书律历志》：董巴议云：“圣人迹太阳于晷景，效太阴
于弦望，明五星于见伏，正是非于晦朔。弦望伏见者，
历数之纲纪，检验之明者也。”

《西京杂记》：“月之旦为朔，车之辀亦谓之朔。”名齐实异，
所宜辨也。

《齐书王僧虔传》：“经涉五朔，逾历四时。”

《齐民要术》：“作春酒法：治麹欲净，锉麹欲细，曝麹欲干。
其法以正月晦日多收河水，大率一斗麹，杀米七斗，
用水四斗。”

种冬瓜，傍墙阴地作区，圆二尺，深五寸，以熟粪及土
相和。正月晦日种，既生，以柴木倚墙，令其缘上，旱则
浇之《师旷占》云：五谷贵贱法常以四月朔占秋粜，风从南
来，西来者秋，皆贱，逆此者贵。

《元包经传》云：“雺雺，气生于水也；𣍧𢆶𢆶，月生于朔也。”
〈注〉𣍧朏同。𢆶音幽，微也。
《颜氏家训》：“灵筵勿设枕几，朔望祥禫，唯下白粥、清水、
干枣，不得有酒肉饼果之祭。”

《玉烛宝典》，正月一日为元日，亦云上日，亦云正朔，亦
云“三元，亦云三朔。”

《元经薛氏传》，“《春秋》书日食，或无朔而有日者，或无朔
无日者，或有朔无日者。”

《唐书历志》：“平朔、定朔，旧有二家，三大三小为定朔望，
一大一小为平朔望。日月行有迟速相及，谓之合会。
晦朔无定，由时消息。若定大小皆在朔者，合会虽定，
而蔀元纪首三端并失。若上合履端之始，下得归馀
于终，合会有时，则甲辰元历为通术矣。”

“策以纪日，象以纪月。”故乾坤之策三百六十，为日度
之准。《乾坤》之用四十九象，为月弦之检。日之一度，不
盈全策；月之一弦，不盈全用。故策馀万五千九百四
十三，则有十二中所盈也。用差万七千一百二十四，
则十有二朔所虚也。综盈虚之数，五岁而再闰。中节
相距，皆当三五；弦望相距，皆当二七。升降之应，发敛
之候，皆纪之以策而从日者也。表里之行，朓朒之变，
皆纪之以用而从月者也。积算曰《演纪》，日法曰《通法》，
月气曰《中朔》，朔实曰《揲法》，岁分曰《策实》，周天曰“干实”，
馀分曰“虚分”，气策曰《三元》。一元之策则天一遁行也。
月策曰《四象》，一象之策则朔、弦、望相距也。

交终不及朔，谓之朔差。交中不及望，谓之望差。
《殷历》南至，常在十月晦，则中气后天也。《周历》蚀朔，差
经或二日，则合朔先天也。

凡合朔加时，月行潜在日下，与太阳同度，是谓《离象》。
以一象之度九十一、馀九百五十四、秒二十二半，为
上弦，兑象。倍之而与日冲，得望坎象。参之，得下弦，震
象。各以加其所当九道宿度。

《唐国史补》：“德宗建中元年，贬御史中丞元令柔，二年，
贬御史中丞袁高，三年，贬御史中丞严郢，四年，贬御
史中丞杨顼。皆四月晦”，谈者为异。及元和擒刘辟、李
锜、吴元济，行大刑者皆十一月朔，岂偶然耳？

《笔解》：子贡欲去告朔之饩羊，人君谓天子也，非诸侯
通用一礼也。鲁自文公六年闰月不告朔，犹朝于庙，
《左氏》曰“不告朔”，非也。吾谓鲁祀周公以天子礼，鲁君
每月朔不朝于周，但朝周公之庙，因而祭曰庙享，其
实以祭为重尔。文公既不行告朔之享，而空朝于庙，
是失礼也。然子贡非不知鲁礼之失，特假《饩羊》之问，
诚欲质诸圣人以正其礼尔。又曰：“天子云听政于天
下也，诸侯云告朔，谓以下之政告于上也。每月颁朔
于诸侯，禀朔奉王命，藏祖庙。”于是鲁有庙享之文，他
国则亡此礼。

吉月必朝服而朝，吉礼所行日月，因而谓之“吉月。”吉
日非正朔而已。

《资暇录》：人间多取正月晦日合酱，是日偶不暇为之
者，则云“时已失”，大误也。案昔者王政趋民，正月作酱，
是日，以农事未兴之时，俾民乘此闲隙备一岁调鼎
之用。故绐云：雷鸣不作酱，腹中当鸣。所贵今民不于
三二月作酱，恐夺农事也。今不躬耕之家，何必以正
晦为限。

《续博物志》：“月上下弦之时，触酱辄坏，里俗忌之。
朱草状如小桑，栽长三四尺，枝叶皆丹汁如血，朔望
生落如蓂荚，周而复始。”

日月晦朔弦望，而私者生儿，则愚痴喑痖。
《五代史司天考》王朴奏曰：“为国家者，履端立极，必体
其元；布政考绩，必因其岁；礼动乐举，必改其正朔；三
农百工，必顺其时。”

测圭箭以候气，审朓朒以定朔。

日月皆有盈缩。日盈月缩，则后中而朔；月盈日缩，则
先中而朔。

《宋史天文志》：“天柱五星，主晦朔昼夜之职。”

景星，德星也。如半月住于晦朔，大而中空，其名各异。
《易》潜虚昧，晦也。日之晦，昼夜之成。月之晦，弦望以生。
君子之晦，与时偕行。

《退朝录》：太祖建隆四年南郊，改元乾德。是岁十一月
二十九日冬至，而郊礼在十六日，何也？乃检《日历》，其
赦制云：“律且协于黄锺，日正临于甲子。”乃避晦而用
十六日甲子郊也。及修《实录》，以此两句太质而削去
之，遂失其义。皇祐二年当郊，而日至复在晦，宗衮遂
建明堂之礼。

《懒真子录》：“中国以月晦为一月，而天竺以月满为一
月。”《广西域记》云：“月生至满，谓之白月；月亏至晦谓之
黑月。”

《缃素杂记》：尝怪世俗题梁，记其年月及所为祭文，称
月朔乃用月建，殊可嗤笑。假如甲辰岁正月初一日

此，盖不考古之过也。余尝观《汉书律历志》载“周公摄
政五年，后二岁得周公。七年复子明辟之岁，是岁二”
月乙亥朔，己丑望。后六日得乙未，故《召诰》曰：“惟二月
既望，粤六日乙未。”又其三月甲辰朔，三日丙午，《召诏》
曰：“惟三月丙午朏。”又云：成王元年正月己巳朔，此命
伯禽俾侯于鲁之岁也。后三十年四月庚戌朔，十五
日甲子哉生魄。故《顾命》曰：“惟四月哉生魄。”又云：康王
十一年六月戊辰朔，三日庚午，故《毕命丰刑》曰：“惟十
有二年六月庚午朏。”《春秋》书桓公三年“秋七月壬辰
朔，日有食之，鼓用牲于社。”又庄公二十五年“六月辛
未朔，日有食之。”凡此所记月朔，何尝用月建乎？其馀
史传及唐韩柳之文，与本朝先达士大夫文集，未尝
谬用一处，盖得孔子作《春秋》著朔之遗法也。罗畴老
《书义》云：“古之纪事者”，日之可也，必曰朏，曰望，曰“旁死
魄，曰哉生明”，曰哉生魄，何也？盖月有小大，故纪事者
每志此以谨晦朔也。先儒谓犹今之人将言日必先
言朔，盖得之矣。余观博平王安世作《白氏六帖》叙，末
云：元祐五年岁次庚午，二月己卯朔初一日丙申。此
正用月建也。殊可嗤笑。

《避暑录话》：古者举大事皆避月晦，说者以阴之穷为
讳。《春秋》晋楚鄢陵之战，特书“甲午晦”以见讥；鲁震伯
夷之庙，书“乙卯晦”以见异是也。南郊必用冬至之日，
周礼也。皇祐四年当郊而日至适在晦，宋元宪公为
相，预以为言，遂改为明堂，议者以为得礼。有国信不
可无儒臣，艺祖四年郊，日至亦在晦，先无知之者，至
期，窦俨始上闻，不得已，乃用十六日甲子，非日至而
郊，惟此一举，讲之不素也。

《老学庵笔记》：“故都残暑，不过七月中旬，俗以望日具
素馔享先，织竹作盆盎状，贮纸钱，承以一竹焚之。视
盆倒所向，以占气候。谓向北则冬寒，向南则冬温，向
东西则寒温得中，谓之盂兰盆。盖俚俗老媪辈之言
也。”

《容斋随笔》：上元张灯，《太平御览》所载。《史记乐书》曰：“汉
家祀太乙祠，以昏时祀到明。”今人正月望日夜游观
灯，是其遗事。

《西溪丛语》：“月盈于朔，望消于朏魄，虚于上下，弦息于
辉朒。”

《学斋呫哔》诗：“十月之交，朔日辛卯。”注云：“朔日也。”而乃
谓朔月，盖月朔之反辞也。亦犹书之“月正元日”，乃正
月元日之比也。又《论语》：“吉月必朝服而朝。”注：谓吉月
月朔也。如《诗》：“二月初吉。”注：“月朔谓之吉。”吉月亦犹朔
月也。

《家塾事亲》，朔日值立冬，主灾异。值小雪，有东风，春米
贱，西风春米贵。其日用斗量米，若缀在斗，来春陡贵，
甚验。

田家五行朔日值芒种，六畜灾；值夏至冬，米大贵。
《月令广义》：“一气运于甲子，冬至之朔，二气运于甲戌，
霜降之朔，三气运于甲申，处暑之朔，四气运于甲午，
夏至之朔，五气运于甲辰，谷雨之朔，六气运于甲寅，
雨水之朔，三甲朔三伏热，三乙朔小麦大豆熟，三丙
朔麻熟，三辛朔田少收，三壬朔旱，三癸朔涝。”

《滇行纪略》：“滇南望后，至二十日，月犹圆满。”

《名胜志》：太和县洱河东岸有分水厓，自岸下分水为
西南河、北海。八月望夜，河海正中有珊瑚树出水面，
渔人往往见之，世传海龙献宝，《内典》云：“珊瑚撑月”，即
此。

《酉阳杂俎》：“灶神名隗，状如美女，又姓张名单，字子郭，
夫人字卿忌。有六女，皆名察洽，常以月晦日上天白
人罪。”

《异苑》：“晋丹阳县有袁双庙，真第四子也。真为桓宣武
诛，便失所在灵怪：太元中形见于丹阳求立庙，未就，
功大有虎患。被害之家辄梦双至，催功甚急，百姓立
祠堂，于是猛暴用息。今道俗常以二月晦鼓舞祈祠，
尔日常风雨忽至。”

《名胜志》：玉峰山在建德县南，唐许瑱家近玉峰。贞元
三年癸未三月朔，有神绯衣朱鬣降谓瑱曰：“余仕前
代，汝开宗也。”帝敕血食此山。山甲幔亭，婺水之秀，居
之则昌。瑱遂依指立祠奉祀，致祷辄应。